**BILJEŠKA SA SASTANKA UŽEG RADNOG TIMA RADNE SKUPINE ZA DORADU STANDARDA KVALIFIKACIJE ZA RAVNATELJSKU PROFESIJU**

Sastanak je održan u utorak 14. travnja 2020. godine s početkom u 16.00 sati, u virtualnom okruženju, korištenjem aplikacije Zoom.

Prisutni: (abecednim redom prezimena): Ljubica Banović, Zdravka Grđan, Suzana Hitrec, Zdenko Kobeščak, Vesna Kovač, Nikica Mihaljević

Odsutna: Marijana Pernar

Sastanak je sazvala i vodila Vesna Kovač. Raspravljalo se o načinu realizacije tri zadatka koje je s ciljem dorade standarda kvalifikacije preuzeo ovaj uži radni tim (detalji su pojašnjeni u dokumentu „SK-dorada ishoda učenja.doc“ koji su članovi užeg tima ranije zaprimili putem e-pošte).

Uz prvi zadatak, usuglašavanje popisa skupova ishoda učenja, nije bilo novih prijedloga i dogovoreno je da se započne s operacionalizacijom onih skupova ishoda koji nisu operacionalizirani u ranijoj verziji dokumenta (dokument koji je izradila ERS-5).

Uz drugi zadatak, vezan uz predlaganje primjerenog sadržaja triju rubrika u obrascu standarda kvalifikacije, provedena je rasprava o nekoliko ključnih pitanja:

- budući da Radna skupina još nije primila očitovanje MZO-a o statusu prijedloga „Okvira Pravilnika o programu, postupku i načinu stjecanja, izdavanja i obnavljanja licencije za rad ravnatelja“, dogovoreno je da će Vesna Kovač uputiti Ministrici obrazovanja upit i zatražiti očitovanje. Također će zatražiti očitovanje u statusu dokumenta Standarda zanimanja koji je upućen u MZO, i koji bi MZO kao predlagatelj trebao uputiti u postupak vrednovanja.

- Raspravljalo se o optimalnom tipu programa u okviru kojeg bi se stjecale i provjeravale kompetencije definirane u okviru standarda kvalifikacije. Ranija verzija dokumenta (dokument ERS-5) pripremljena je kao podloga za izvođenje programa poslijediplomskog specijalističkog studija (djelomična kvalifikacija, razina 7, 60 ECTS-a) koji bi se izvodio na visokoškolskim ustanovama. Članovi užeg radnog tima suglasni su da se standard kvalifikacije može doraditi na isti način, naglašavajući važnost da se pritom poduzmu sve mjere osiguravanja kvalitete izvođenja takvih programa. Osim toga, naglašeno je da je iznimno važno da se pohađanje takvih programa ne propisuje ravnateljima koji su funkciju obnašali u više od dva mandata i koji mogu pristupiti licenciranju bez obaveze upisa i završavanja takvog studijskog programa. Takve smjernice su jasno zacrtane u prijedlogu Okvira Pravilnika.

- raspravljalo se o postojećim poslijediplomskim specijalističkim studijima za ravnatelje koji se već izvode na Sveučilištu u Zadru i Sveučilištu u Rijeci. Vesna Kovač je pojasnila da se radi o programima za koje su oba sveučilišta dobila dopusnice u skladu s procedurom za inicijalnu akreditaciju studijskih programa koju propisuju MZO i AZVO. Na ove programe se mogu upisati zainteresirani polaznici temeljem raspisanih natječaja za upis, no nigdje nije propisano da je završetak ovakvih programa uvjet za obavljanje ravnateljske funkcije.

- Raspravljalo se o drugim dostupnim programima za stjecanje ravnateljskih kompetencija (primjerice, programima koje provodi British Council i Forum za slobodu odgoja). Postavljeno je pitanje osposobljavaju li postojeći programi za sve skupove kompetencija koji će biti propisani i operacionalizirani ovim standardom kvalifikacije. Također je važno utvrditi koje postojeće ustanove u sustavu imaju nužne formalne, kadrovske i materijalne uvjete za izvođenje programa za stjecanje ravnateljskim kompetencija. O ovim pitanjima raspravlja i drugi uži radni tim. Zaključeno je da će se uputiti upit Ministrici obrazovanja u kojem će se zatražiti njezino mišljenje odnosno očitovanje o primjerenom tipu programa za stjecanje ravnateljskih kompetencija odnosno ustanove koja bi takav program izvodila prema standardu kvalifikacije koji izrađuje ova Radna skupina.

- Što se tiče rubrika „Uvjeti za pristupanje stjecanju skupa ishoda učenja“, „Materijalni i kadrovski uvjeti potrebni za stjecanje skupa ishoda učenja“ i „Materijalni i kadrovski uvjeti potrebni za vrednovanje skupa ishoda učenja“, članovi užeg radnog tima još će jednom pogledati prijedlog i prema potrebi sugerirati dopune.

- Članovi užeg radnog tima preuzeli su obavezu operacionalizacije novih skupova ishoda učenja kako slijedi:

1. Upravljanje odgojno-obrazovnim sustavom (operacionalizirano u ranijoj verziji)
2. Planiranje i programiranje rada odgojno obrazovne ustanove (Zdravka Grđan)
3. Osiguranje kvalitete odgojno obrazovne ustanove (Ljubica Banović i Vesna Kovač)
4. Komuniciranje s dionicima unutar i izvan odgojno-obrazovne ustanove (Ljubica Banović i Vesna Kovač)
5. Savjetodavni rad u odgojno obrazovnoj ustanovi (Vesna Kovač)
6. Primjena stilova rukovođenja u odgojno-obrazovnoj ustanovi (Suzana Hitrec i Nikica Mihaljević)
7. Upravljanje ljudskim potencijalima u odgojno-obrazovnoj ustanovi (operacionalizirano u ranijoj verziji)
8. Strateško upravljanje odgojno-obrazovnom ustanovom (operacionalizirano u ranijoj verziji)
9. Organizacijsko upravljanje odgojno-obrazovnom ustanovom (Zdenko Kobeščak)
10. Financijsko poslovanje odgojno-obrazovnom ustanovom (operacionalizirano u ranijoj verziji)
11. Pravni okvir upravljanja odgojno-obrazovnom ustanovom (operacionalizirano u ranijoj verziji)
12. Upravljanje odgojno-obrazovnim procesom (operacionalizirano u ranijoj verziji)
13. Upravljanje odnosima s vanjskim okruženjem odgojno-obrazovne ustanove (operacionalizirano u ranijoj verziji)
14. Upravljanje kriznim situacijama odgojno-obrazovne ustanove (Suzana Hitrec i Nikica Mihaljević)

Vesna Kovač će još jednom poslati članovima užeg radnog tima raniju verziju dokumenta standarda kvalifikacije, kako bi uočili stil pisanja i dosadašnji način operacionalizacije skupova ishoda učenja. Upute za rad dostupne su u Smjernicama za izradu standarda kvalifikacije i članovi tima ih moraju pratiti kako bi ishodi bili napisani na metodološki valjani način. Također treba paziti da prilikom rada ne dođe do preklapanja i ponavljanja.

Rok za dovršetak ovog posla je 30. travnja 2020. godine.

Sastanak je završio u 18.00 sati.

Bilješku pripremila: Vesna Kovač

Rijeka, 15. travnja 2020. godine